-----------------------------------------------------------------------
  1. ปัจจัยความเสี่ยง

  -----------------------------------------------------------------------

ความเสี่ยงในการประกอบธุรกิจ

ความสัมพันธ์กับ บมจ. ทศท คอร์ปอเรชั่น และ การสื่อสารแห่งประเทศไทย
อาจจะทำให้มีความเสี่ยงในการประกอบธุรกิจที่บริษัทอาจจะไม่สามารถควบคุมได้

บริษัทให้บริการโทรศัพท์พื้นฐานและธุรกิจที่เกี่ยวข้องภายใต้สัญญาร่วมการงานและร่วมลงทุน
หรือสัญญาสัมปทานกับ บมจ. ทศท คอร์ปอเรชั่น (ทศท.) และกสท. โดยทศท. และกสท.จะควบคุม
ดูแลให้บริษัทปฏิบัติตามข้อตกลงในสัญญาสัมปทาน ความเห็นที่แตกต่างกันของบริษัทกับ ทศท.
และกสท.ในการตีความสัญญาสัมปทาน อาจจะมีผลต่อความสามารถในการดำเนินธุรกิจของบริษัท
เช่น ในอดีตที่ผ่านมา บริษัทและ ทศท.
มีความเห็นที่ไม่สอดคล้องกันในการเปิดให้บริการทางไกลภายในประเทศราคาประหยัด หรือ TA
1234 ซึ่ง ปัจจุบันข้อพิพาทดังกล่าว อยู่ในระหว่างการพิจารณาคดีของศาลปกครองกลาง
โดยบริษัทเป็นผู้ฟ้องคดี

บริษัทดำเนินธุรกิจภายใต้สัญญาสัมปทาน โดยธุรกิจโทรศัพท์พื้นฐานนำมาซึ่งรายได้หลักของบริษัท
สัญญาสัมปทานของบริษัทจะหมดลงในปี พ.ศ.2560
หากมีเหตุการณ์ใดที่ทำให้สัมปทานของบริษัทถูกยกเลิก
บริษัทจะไม่สามารถดำเนินธุรกิจส่วนใหญ่ของบริษัทได้
โดยบริษัทมีความเสี่ยงที่สัญญาสัมปทานอาจถูกยกเลิกโดย ทศท. หากบริษัททำผิดกฎหมาย
หรือบริษัทถูกศาลมีคำสั่งพิทักษ์ทรัพย์เด็ดขาดในคดีล้มละลาย
หรือบริษัทจงใจผิดสัญญาสัมปทานในสาระสำคัญอย่างต่อเนื่อง อย่างไรก็ตาม
หากมีการยกเลิกสัมปทาน ทศท. จะชดเชยราคาอุปกรณ์ในระบบต่างๆ
และทรัพย์สินอื่นใดที่บริษัทส่งมอบให้แก่ ทศท. แล้ว ในราคาตามมูลค่าทางบัญชี ของบริษัทในขณะนั้น

สำหรับส่วนแบ่งรายได้ภายใต้สัญญาสัมปทาน ทศท.
เป็นผู้จัดเก็บรายได้และทำการหักส่วนหนึ่งของรายได้ไว้ ซึ่งทศท. อาจชะลอการจ่ายคืนมายังบริษัท
หรืออาจหักไว้จำนวนหนึ่งเพื่อเป็นการชำระค่าใช้จ่ายใดๆที่ทศท. เชื่อว่าบริษัทติดค้างอยู่

ในฐานะที่บริษัทเป็นผู้ให้บริการโทรศัพท์พื้นฐานในเขตกรุงเทพและปริมณฑล ทศท.
ก็เป็นทั้งหน่วยงานกำกับดูแลกิจการโทรคมนาคมที่เป็นผู้ให้สัมปทานแก่บริษัทและเป็นผู้ให้บริการ
โทรคมนาคมต่างๆ เช่นเดียวกับบริษัท ในกรณีที่ผลประโยชน์ของทศท.แตกต่างจากบริษัท
อาจจะมีผลให้ทศท.ดำเนินการใดๆที่กระทบต่อการให้บริการของบริษัท เช่น ชะลอการอนุญาต
การเปิดให้บริการใหม่ๆ ของบริษัท

การพัฒนาการของการกำกับดูแลธุรกิจโทรคมนาคมไทยอาจส่งผลกระทบต่อบริษัทผู้ให้บริการโทรคมนาคม

ธุรกิจโทรคมนาคมของไทยได้ถูกกำกับดูแลอย่างเข้มงวดจากรัฐบาล อย่างไรก็ตาม
การทำตามข้อตกลงขององค์กรการค้าโลก รัฐบาลได้ประกาศให้มีการเปิดเสรีโทรคมนาคมก่อนปี
พ.ศ. 2549
ซึ่งการเปิดเสรีโทรคมนาคมอาจจะส่งผลกระทบต่อการดำเนินงานของบริษัทอย่างมีนัยสำคัญ
โดยอาจจะมีผลให้มีการแข่งขันสูงขึ้น หรือบริษัทอาจจะมีการแปรสัญญาสัมปทานก่อนการเปิดเสรี
ในเงื่อนไขที่ด้อยกว่าผู้ประกอบการรายอื่น

การแข่งขันที่สูงขึ้นในประเทศอาจส่งผลกระทบต่อผลประกอบการและสถานะทางการเงินของบริษัท

ธุรกิจโทรคมนาคมของไทยได้เจริญเติบโตอย่างรวดเร็ว บริษัทต้องเผชิญหน้ากับคู่แข่งที่เพิ่มขึ้น
ทั้งจากผู้ให้บริการโทรศัพท์มือถือ และ ทศท. บริษัทคาดว่าการแข่งขันยังคงสูงในอนาคต
ซึ่งอาจจะส่งผลกระทบต่อผลประกอบการ และสถานะการเงินของบริษัท

เทคโนโลยีที่ใช้ในธุรกิจโทรคมนาคมเปลี่ยนแปลงอย่างรวดเร็ว

เทคโนโลยีใหม่ๆรวมถึงการเปลี่ยนแปลงของเทคโนโลยีในอนาคตมีผลต่อการเจริญเติบโตและความสามารถในการแข่งขันของบริษัท
นอกจากนี้ความต้องการของตลาดที่เปลี่ยนไปอาจทำให้บริษัทต้องรับเทคโนโลยีใหม่ๆ เข้ามา
ซึ่งอาจจะมีผลให้เทคโนโลยีเดิมล้าสมัย
หรือบริษัทอาจจะต้องมีการลงทุนจำนวนมากเพื่อให้สามารถรวมเทคโนโลยีใหม่เข้ากับเทคโนโลยีเดิมที่ใช้อยู่ในปัจจุบัน

ความเสี่ยงทางด้านการเงิน

การดำเนินงานของบริษัทอาจมีข้อจำกัดจากข้อผูกพันตามสัญญาทางการเงินต่างๆ

สัญญาเงินกู้ระยะยาวและการปรับโครงสร้างหนี้มีเงื่อนไขและข้อจำกัดต่อการดำเนินงานของบริษัท
ข้อจำกัดเหล่านี้อาจทำให้บริษัทประสบความล่าช้าในการดำเนินการตามแผนกลยุทธ์ที่เหมาะสม
หรืออาจทำให้บริษัทไม่สามารถดำเนินธุรกิจที่ให้ผลตอบแทนที่เหมาะสมต่อบริษัทและผู้ถือหุ้น

เหตุการณ์ที่บริษัทไม่สามารถควบคุมได้และอาจนำไปสู่การเร่งรัดจากเจ้าหนี้

ภายใต้สัญญาสัมปทานของการปรับโครงสร้างหนี้ของบริษัท
บริษัทมีความเสี่ยงที่อาจจะถูกเร่งรัดการชำระเงินจากเจ้าหนี้ หากเกิดเหตุการณ์ที่มีนัยสำคัญเหล่านี้

-   ทศท.ยกเลิกข้อตกลงตามสัญญาสัมปทานที่มีต่อบริษัท

-   ผู้ถือหุ้นรายใหญ่ไม่สามารถกำกับการบริหารงานของผู้บริหารของบริษัท

หากเกิดเหตุการณ์ใดเหตุการณ์หนึ่งเกิดขึ้น
เจ้าหนี้ของบริษัทอาจมีมติเรียกร้องให้บริษัทจ่ายชำระหนี้ก่อนกำหนดเวลาในทันที

บริษัทมีความเสี่ยงจากการเปลี่ยนแปลงของอัตราแลกเปลี่ยนเงินตราระหว่างประเทศ

การอ่อนตัวลงของค่าเงินบาทจะส่งผลให้จำนวนเงินกู้สกุลเงินต่างประเทศมีมูลค่าสูงขึ้น
รวมถึงค่าใช้จ่ายดอกเบี้ย ต้นทุนเงินกู้ก้อนใหม่ และรายจ่ายลงทุน โดย ณ 31 ธันวาคม 2545
บริษัทมีเงินกู้สกุลเงินตราต่างประเทศจำนวนประมาณ 14.7 พันล้านบาท (ไม่รวม ทีเอ ออเร้นจ์)
คิดเป็นสัดส่วนร้อยละ 22 ของเงินกู้ยืมรวมโดยส่วนใหญ่ หรือคิดเป็นอัตราร้อยละ 77
เป็นเงินกู้สกุลเยนญี่ปุ่น และสำหรับเงินกู้สกุลดอลลาร์สหรัฐ คงเหลือ ณ ปลายปี 2545 จำนวน 78
ล้านเหรียญสหรัฐ บริษัทได้ออกจำหน่ายหุ้นกู้สกุลเงินบาท เพื่อใช้คืนเงินกู้ต่างประเทศจำนวนนี้ทั้งหมด
ในต้นปี 2546